CELEX: 52020PC0292
Language: da
Date: 2020-07-07
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2017/1855 om at give Rumænien tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 7.7.2020
            COM(2020) 292 final
            2020/0136(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse (EU) 2017/1855 om at give Rumænien tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller forhindre visse former for momsunddragelse eller momsundgåelse.
            
            
               Ved brev registreret i Kommissionen den 14. januar 2020 anmodede Rumænien om tilladelse til efter den 31. december 2020 fortsat at momsfritage afgiftspligtige personer, hvis årlige omsætning højst er lig med modværdien i national valuta af 88 500 EUR. 
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 18. februar 2020 de øvrige medlemsstater om Rumæniens anmodning. Ved brev af 19. februar 2020 meddelte Kommissionen Rumænien, at den rådede over alle de oplysninger, den fandt nødvendige for at kunne vurdere anmodningen. 
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af momsdirektivets afsnit XII, kapitel 1, at medlemsstaterne har mulighed for at anvende en særordning for små virksomheder, herunder mulighed for at momsfritage afgiftspligtige personer med en årlig omsætning under et vist beløb. Afgiftspligtige personer, der er omfattet af denne fritagelse, skal ikke opkræve moms på deres leveringer og kan følgelig heller ikke fradrage indgående moms. 
            
            
               
                  I henhold til momsdirektivets artikel 287, nr. 18), kan Rumænien indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 35 000 EUR.
               
            
            
               Ved Rådets gennemførelsesafgørelse 2012/181/EU
                  2
                fik Rumænien tilladelse til indtil den 31. december 2014 at momsfritage afgiftspligtige personer, hvis årlige omsætning ikke overstiger modværdien i national valuta af 65 000 EUR efter omregningskursen på datoen for landets tiltrædelse af Den Europæiske Union. Ved Rådets gennemførelsesafgørelse 2014/931/EU
                  3
                fik Rumænien tilladelse til fortsat at anvende den særlige foranstaltning, der fraviger momsdirektivets artikel 287, nr. 18), indtil den 31. december 2017. Rumænien fik efterfølgende ved Rådets gennemførelsesafgørelse (EU) 2017/1855
                  4
                tilladelse til at forhøje fritagelsestærsklen til modværdien i national valuta af 88 500 EUR og forlænge fravigelsesforanstaltningens udløbsdato indtil den 31. december 2020 eller indtil datoen for ikrafttrædelsen af et direktiv om ændring af bestemmelserne i momsdirektivets artikel 281-294, alt efter hvilken dato der kom først. Foranstaltningen er af frivillig karakter og giver små virksomheder mulighed for at anvende de normale momsordninger.
            
            
               
                  Den foreliggende anmodning fra Rumænien om at forlænge fravigelsesforanstaltningens udløbsdato yderligere uden at hæve den nuværende tærskel på 88 500 EUR er fremsat på samme grundlag som de tidligere anmodninger. 
               
               
                  Rumænien fastholder, at forlængelsen af fravigelsesforanstaltningen og det nuværende fritagelsesloft er berettiget under hensyntagen til strukturen i den nationale økonomi. Små og mellemstore virksomheder bærer uforholdsmæssigt store omkostninger ved overholdelse af momsreglerne i forhold til store virksomheder. Momsfritagelsen reducerer små virksomheders momsforpligtelser i væsentlig grad, samtidig med at skattemyndighederne fritages for byrden med at skulle overvåge opkrævningen af mindre indtægtsbeløb fra små og mellemstore virksomheder med en årlig omsætning på under 88 500 EUR. 
               
               
                  I denne forbindelse anslår Rumænien, at det momsbeløb, der i 2019 blev betalt til statsbudgettet af afgiftspligtige momsregistrerede personer med en årlig omsætning på under 88 500 EUR, udgjorde 2,52 % af de samlede momsindtægter og 1,09 % af de samlede indtægter på statsbudgettet. Samme år ydede afgiftspligtige personer med en årlig omsætning på over 88 500 EUR (svarende til 42,85 % af det samlede antal afgiftspligtige momsregistrerede personer) et bidrag på 97,48 % af de samlede momsindtægter. Det ser derfor ud til, at virkningen af fravigelsesforanstaltningen på de skatteindtægter, der opkræves i det endelige forbrugsled, vil være ubetydelig, mens virkningen vil være betydelig med hensyn til at forenkle både de berørte afgiftspligtige personers skattemæssige forpligtelser og skatteforvaltningens procedure for opkrævning af moms. 
               
            
            
               På grundlag af oplysningerne fra Rumænien er det klart, at formålet med anmodningen om at forlænge fravigelsesforanstaltningen er at frigøre små virksomheder fra mange af de momsforpligtelser, der følger af den normale momsordning, samt at mindske byrden for skatteforvaltningen med hensyn til momsopkrævning, så den bliver mere effektiv, og samtidig spare administrative ressourcer og mindske momsunddragelse. Fravigelsesforanstaltningen er således i overensstemmelse med formålet med momsdirektivets artikel 395, stk. 1, første afsnit, som giver medlemsstaterne mulighed for at indføre særlige foranstaltninger, der fraviger direktivets bestemmelser, for at forenkle momsopkrævningen eller forhindre momsunddragelse. I denne forbindelse gentages det, at foranstaltningen er og fortsat vil være frivillig for afgiftspligtige personer, der har lov til at vælge den normale momsordning. 
            
            
               
                  Som påvist af Rumænien forventes fravigelsesforanstaltningen ikke i væsentlig grad at påvirke landets samlede indtægter fra moms, der opkræves ved det endelige forbrug. Fravigelsesforanstaltningen synes derfor at være i overensstemmelse med momsdirektivets artikel 395, stk. 1, andet afsnit. 
               
               
                  I lyset af ovenstående, og idet EU's retlige ramme og den faktiske situation er uændret, synes den forlængelse af fravigelsesforanstaltningens udløbsdato, som der anmodes om, at være berettiget. Det foreslås derfor, at Rumæniens anmodning imødekommes. 
               
            
            
               Fravigelser indrømmes normalt for en begrænset periode, således at det kan vurderes, om fravigelsesforanstaltningen fortsat er hensigtsmæssig og effektiv. Den 18. februar 2020 vedtog Rådet desuden et direktiv om ændring af bestemmelserne i momsdirektivets artikel 281-294 om særordningen for små virksomheder
                  5
               . Det nye direktiv om enklere momsregler for små virksomheder indeholder krav om, at medlemsstaterne senest den 31. december 2024 vedtager og offentliggør de love og administrative bestemmelser, der er nødvendige for at overholde de nye regler. Medlemsstaterne skal anvende disse nationale bestemmelser fra den 1. januar 2025. 
            
            
               Rumænien bør derfor gives tilladelse til fortsat at anvende fravigelsesforanstaltningen indtil den 31. december 2024. 
            
            
               •Sammenhæng med de gældende regler på samme område
            
            
               
                  Fravigelsesforanstaltningen er i overensstemmelse med tankegangen bag det ovennævnte direktiv om ændring af momsdirektivets artikel 281-294 om særordningen for små virksomheder, der blev vedtaget den 18. februar 2020 på baggrund af momshandlingsplanen
                     6
                  , og sigter mod at skabe en moderne, forenklet ordning for disse virksomheder. Den skal navnlig mindske omkostningerne til overholdelse af momsreglerne og forvridningen af konkurrencen både nationalt og på EU-plan, mindske de negative virkninger af tærskeleffekten og lette virksomhedernes regeloverholdelse samt skatteforvaltningens kontrol.
               
            
         
         
            
               Lignende fravigelser, der indebærer momsfritagelse af afgiftspligtige personer, hvis årlige omsætning ligger under en vis tærskel som fastsat i momsdirektivets artikel 285, er blevet godkendt for andre medlemsstater. Malta
                  7
                har fået godkendt en tærskel på 20 000 EUR, Nederlandene
                  8
                en tærskel på 25 000 EUR, Luxembourg
                  9
                en tærskel på 35 000 EUR, Polen
                  10
               , Estland
                  11
                og Letland
                  12
                en tærskel på 40 000 EUR, Kroatien
                  13
                og Litauen
                  14
                en tærskel på 45 000 EUR, Ungarn
                  15
                en tærskel på 48 000 EUR, Slovenien
                  16
                en tærskel på 50 000 EUR og Italien
                  17
                en tærskel på 65 000 EUR.
            
            
               Som allerede nævnt bør fravigelser af momsdirektivets bestemmelser altid være tidsbegrænsede, således at virkningerne heraf kan bedømmes. Forlængelsen af fravigelsesforanstaltningens udløbsdato til den 31. december 2024 er i overensstemmelse med kravene i det nye direktiv om enklere momsregler for små og mellemstore virksomheder. I henhold til dette direktiv skal medlemsstaterne anvende de nationale bestemmelser, som de skal vedtage for at efterkomme direktivet, fra den 1. januar 2025. 
            
            
               
                  Den foreslåede foranstaltning er derfor i overensstemmelse med bestemmelserne i momsdirektivet.
               
            
            
               Sammenhæng med Unionens politik på andre områder 
            
            
               
                  Kommissionen har i sine årlige arbejdsprogrammer konsekvent understreget behovet for enklere regler for små virksomheder. I den forbindelse henviser Kommissionens arbejdsprogram for 2020
                     18
                   til "en særlig SMV-strategi, der skal gøre det lettere for små og mellemstore virksomheder at drive virksomhed, opskalere og udvide". Fravigelsesforanstaltningen er i overensstemmelse med disse mål for så vidt angår finanspolitiske regler. Den er navnlig i overensstemmelse med Kommissionens arbejdsprogram for 2017
                     19
                  , der specifikt omhandler moms, og hvori det påpeges, at den administrative byrde for små virksomheder ved overholdelse af momsreglerne er stor, og at tekniske nyskabelser medfører nye udfordringer for en effektiv skatteopkrævning; deri understreges ligeledes behovet for at forenkle momsreglerne for mindre virksomheder. 
               
               
                  Foranstaltningen er ligeledes i overensstemmelse med strategien for det indre marked fra 2015
                     20
                  , hvori Kommissionen satte sig for at hjælpe små og mellemstore virksomheder med at vokse, bl.a. ved at mindske den administrative byrde, der forhindrer dem i at drage fuld fordel af det indre marked. Den følger også filosofien bag Kommissionens meddelelse fra 2013 med titlen "2020-handlingsplanen for iværksætterkultur: En saltvandsindsprøjtning til iværksætterånden i Europa"
                     21
                  , hvori behovet for at forenkle skattelovgivningen for små virksomheder blev understreget.
               
               
                  Endelig er foranstaltningen i overensstemmelse med EU's politik for små og mellemstore virksomheder, jf. opstartsmeddelelsen fra 2016
                     22
                   og meddelelsen "Tænk småt først" — En "Small Business Act" for Europa fra 2008
                     23
                  , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og til at forenkle de gældende regler.
               
               
                  2.
                        RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
               
            
            
               •Retsgrundlag
            
            
               
                  Momsdirektivets artikel 395 er det eneste mulige retsgrundlag.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som det bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der gives til en medlemsstat på dennes egen anmodning, og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for små afgiftspligtige personer og skatteforvaltningen, spare administrative ressourcer og mindske momsunddragelse.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
         
         
            
               
                  Der er ikke gennemført nogen høring af interesserede parter. Nærværende forslag er baseret på en anmodning fra Rumænien og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand. 
               
            
            
               •Konsekvensanalyse
            
            
               Formålet med forslaget til Rådets gennemførelsesafgørelse er at forlænge en forenklingsforanstaltning, som fjerner mange af momsforpligtelserne for virksomheder med en årlig omsætning på højst 88 500 EUR eller modværdien i national valuta. Dette kunne have en mulig positiv indvirkning på reduktionen af den administrative byrde for 241 417 små virksomheder, svarende til 57,15 % af det samlede antal afgiftspligtige momsregistrerede personer og 17,79 % af det samlede antal aktive afgiftspligtige personer i Rumænien i 2019 (indtil den 31. oktober). Fravigelsesforanstaltningen kan ligeledes i væsentlig grad mindske byrden for skatteforvaltningen med hensyn til momsopkrævning, så den bliver mere effektiv, og samtidig spare administrative ressourcer og mindske momsunddragelse. Fravigelsesforanstaltningen er og vil fortsat være frivillig for afgiftspligtige personer. Afgiftspligtige personer vil stadig kunne vælge den almindelige momsordning i henhold til artikel 290 i direktiv 2006/112/EF. Rumænien anslår, at de budgetmæssige virkninger i form af momsindtægter for 2019 er ubetydelige.
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               Forslaget har ingen negative virkninger for EU-budgettet, eftersom Rumænien vil foretage en kompensationsberegning som omhandlet i artikel 6 i Rådets forordning (EØF, EURATOM) nr. 1553/89. 
            
            
               2020/0136 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse (EU) 2017/1855 om at give Rumænien tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  24
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, nr. 18), i direktiv 2006/112/EF kan Rumænien indrømme momsfritagelse til afgiftspligtige personer, hvis årlige omsætning højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse.
            
            
               (2)Ved Rådets gennemførelsesafgørelse 2012/181/EU
                  25
                fik Rumænien tilladelse til at indføre en særlig foranstaltning, der fraviger artikel 287 i direktiv 2006/112/EF ("fravigelsesforanstaltningen"), til at indrømme momsfritagelse til afgiftspligtige personer, hvis årlige omsætning ikke overstiger 65 000 EUR. Fravigelsesforanstaltningen ophørte den 31. december 2014.
            
         
         
            
               (3)Ved Rådets gennemførelsesafgørelse 2014/931/EU
                  26
                fik Rumænien tilladelse til fortsat at anvende fravigelsesforanstaltningen indtil den 31. december 2017. 
            
            
               (4)Ved Rådets gennemførelsesafgørelse (EU) 2017/1855
                  27
                fik Rumænien tilladelse til at anvende en særlig foranstaltning, der fraviger artikel 287 i direktiv 2006/112/EF, til at indrømme momsfritagelse til afgiftspligtige personer, hvis årlige omsætning højst er lig med modværdien i national valuta af 88 500 EUR beregnet på grundlag af kursen på dagen for landets tiltrædelse. Det blev tilladt at anvende fravigelsesforanstaltningen indtil den 31. december 2020 eller indtil datoen for ikrafttrædelsen af et direktiv om ændring af bestemmelserne i artikel 281-294 i direktiv 2006/112/EF, alt efter hvilken dato der kommer først. 
            
            
               (5)Den 18. februar 2020 vedtog Rådet direktiv (EU) 2020/285
                  28
                om ændring af artikel 281-294 i direktiv 2006/112/EF for så vidt angår særordningen for små virksomheder og om fastsættelse af nye regler for små virksomheder, herunder tærsklen for medlemsstatens årlige omsætning på højst 85 000 EUR eller modværdien i national valuta. 
            
            
               (6)Ved brev registreret i Kommissionen den 14. januar 2020 anmodede Rumænien om tilladelse til fortsat at anvende fravigelsesforanstaltningen efter den 31. december 2020.
            
            
               (7)Ved brev af 18. februar 2020 underrettede Kommissionen i henhold til artikel 395, stk. 2, andet afsnit, i direktiv 2006/112/EF de øvrige medlemsstater om Rumæniens anmodning. Ved brev af 19. februar 2020 underrettede Kommissionen Rumænien om, at den rådede over alle de oplysninger, som den fandt nødvendige for at kunne vurdere anmodningen. 
            
            
               (8)Ifølge oplysningerne fra Rumænien er begrundelserne for fravigelsesforanstaltningen stort set uændrede. Fravigelsesforanstaltningen er en forenklingsforanstaltning, der mindsker momsforpligtelserne for en række små virksomheder. Det mindsker også skattemyndighedernes arbejdsbyrde ved at fjerne behovet for at overvåge opkrævningen af mindre indtægtsbeløb fra et større antal små virksomheder. Bevarelse af den nuværende fritagelsestærskel synes at være en effektiv måde at spare administrative ressourcer og mindske momsunddragelse på.
            
            
               (9)Fravigelsesforanstaltningen er og vil fortsat være frivillig for afgiftspligtige personer. Afgiftspligtige personer kan stadig vælge den almindelige momsordning i henhold til artikel 290 i direktiv 2006/112/EF. 
            
            
               (10)Ifølge de af Rumænien indgivne oplysninger vil fravigelsesforanstaltningen kun have en ubetydelig indvirkning på Rumæniens samlede indtægter fra moms, der opkræves ved det endelige forbrug.
            
            
               (11)Fravigelsesforanstaltningen vil ikke påvirke Unionens egne indtægter hidrørende fra moms negativt, idet Rumænien vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89
                  29
               .
            
            
               (12)I betragtning af fravigelsesforanstaltningens mulige positive virkning med hensyn til at mindske den administrative byrde for små virksomheder og skattemyndighederne, og eftersom der ikke vil være nogen indvirkning af betydning på de samlede momsindtægter, bør Rumænien gives tilladelse til at anvende fravigelsesforanstaltningen i endnu en periode. 
            
            
               (13)Tilladelsen til at anvende fravigelsesforanstaltningen bør være tidsbegrænset. Tidsbegrænsningen bør være tilstrækkelig til, at tærsklens effektivitet og hensigtsmæssighed kan vurderes. Endvidere skal medlemsstaterne i henhold til direktiv (EU) 2020/285 senest den 31. december 2024 vedtage og offentliggøre de love og administrative bestemmelser, der er nødvendige for at efterkomme direktivets artikel 1, og anvende disse love og bestemmelser fra den 1. januar 2025. Rumænien bør derfor gives tilladelse til at anvende fravigelsesforanstaltningen indtil den 31. december 2024. 
            
            
               (14)Gennemførelsesafgørelse (EU) 2017/1855 bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 2, stk. 2, i gennemførelsesafgørelse (EU) 2017/1855 affattes således:
            
            
               "Denne afgørelse anvendes fra den 1. januar 2018 til den 31. december 2024."
            
            
               Artikel 2
            
            
               Denne afgørelse er rettet til Rumænien.
            
            
               Udfærdiget i Bruxelles, den […].
            
            
               
                     På Rådets vegne
               
            
         
         
            
               
                     Formanden
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets gennemførelsesafgørelse 2012/181/EU af 26. marts 2012 om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 92 af 30.3.2012, s. 26).
               
               
                  
                     (3)
                  
                        Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (4)
                  
                        Rådets gennemførelsesafgørelse (EU) 2017/1855 af 10. oktober 2017 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 265 af 14.10.2017, s. 19).
               
               
                  
                     (5)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
               
               
                  
                     (6)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms — Mod et fælles europæisk momsområde — De svære valg (COM(2016) 148 final).
               
               
                  
                     (7)
                  
                        Rådets gennemførelsesafgørelse (EU) 2018/279 af 20. februar 2018 om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 54 af 24.2.2018, s. 14).
               
               
                  
                     (8)
                  
                        Rådets gennemførelsesafgørelse (EU) 2018/1904 af 4. december 2018 om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 310 af 6.12.2018, s. 25).
               
               
                  
                     (9)
                  
                        Rådets gennemførelsesafgørelse (EU) 2019/2210 af 19. december 2019 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 332 af 23.12.2019, s. 155).
               
               
                  
                     (10)
                  
                        Rådets gennemførelsesafgørelse (EU) 2018/1919 af 4. december 2018 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 311 af 7.12.2018, s. 32).
               
               
                  
                     (11)
                  
                        Rådets gennemførelsesafgørelse (EU) 2017/563 af 21. marts 2017 om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 80 af 25.3.2017, s. 33).
               
               
                  
                     (12)
                  
                        Rådets gennemførelsesafgørelse (EU) 2017/2408 af 18. december 2017 om at give tilladelse til Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 342 af 21.12.2017, s. 8).
               
               
                  
                     (13)
                  
                        Rådets gennemførelsesafgørelse (EU) 2017/1768 af 25. september 2017 om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 250 af 28.9.2017, s. 71).
               
               
                  
                     (14)
                  
                        Rådets gennemførelsesafgørelse (EU) 2017/1853 af 10. oktober 2017 om ændring af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 265 af 14.10.2017, s. 15).
               
               
                  
                     (15)
                  
                        Rådets gennemførelsesafgørelse (EU) 2018/1490 af 2. oktober 2018 om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 252 af 8.10.2018, s. 38).
               
               
                  
                     (16)
                  
                        Rådets gennemførelsesafgørelse (EU) 2018/1700 af 6. november 2018 om ændring af gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 285 af 13.11.2018, s. 78).
               
               
                  
                     (17)
                  
                        Rådets gennemførelsesafgørelse (EU) 2020/647 af 11. maj 2020 om tilladelse til Den Italienske Republik til at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 151 af 14.5.2020, s. 7). 
               
               
                  
                     (18)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Kommissionens arbejdsprogram 2020 — En mere ambitiøs Union (COM(2020) 37 final).
               
               
                  
                     (19)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Kommissionens arbejdsprogram 2017 (COM(2016) 710 final). 
               
               
                  
                     (20)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Opgradering af det indre marked: flere muligheder for borgerne og virksomhederne (COM(2015) 550 final).
               
               
                  
                     (21)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — 2020-handlingsplanen for iværksætterkultur: En saltvandsindsprøjtning til iværksætterånden i Europa (COM(2012) 795 final).
               
               
                  
                     (22)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Europas kommende ledere: opstarts- og opskaleringsinitiativet (COM(2016) 733 final).
               
               
                  
                     (23)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: "Tænk småt først" — En "Small Business Act" for Europa (KOM(2008) 394 endelig). 
               
               
                  
                     (24)
                  
                        EUT L 347 af 11.12.2006, s. 1.
               
               
                  
                     (25)
                  
                        Rådets gennemførelsesafgørelse 2012/181/EU af 26. marts 2012 om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 92 af 30.3.2012, s. 26). 
               
               
                  
                     (26)
                  
                        Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (27)
                  
                        Rådets gennemførelsesafgørelse (EU) 2017/1855 af 10. oktober 2017 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 265 af 14.10.2017, s. 19).
               
               
                  
                     (28)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
               
               
                  
                     (29)
                  
                        Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).